作者:白居易
標題:初與元九別後忽夢見之及寤而書適至兼寄桐花詩悵然感懷因以此寄
內容:永壽寺中語，新昌坊北分。歸來數行淚，悲事不悲君。悠悠藍田路，自去無訊息。計君食宿程，已過商山北。昨夜雲四散，千里同月色。曉來夢見君，應是君相憶。夢中握君手，問君意何如。君言苦相憶，無人可寄書。覺來未及說，叩門聲鼕鼕。言是商州使，送君書一封。枕上忽驚起，顛倒著衣裳。開緘見手劄，一紙十三行。上論遷謫心，下說離別腸。心腸都未盡，不暇敘炎涼。雲作此書夜，夜宿商州東。獨對孤燈坐，陽城山館中。夜深作書畢，山月向西斜。月下何所有，一樹紫桐花。桐花半落時，複道正相思。殷勤書背後，兼寄桐花詩。桐花詩八韻，思緒一何深。以我今朝意，憶君此夜心。一章三遍讀，一句十回吟。珍重八十字，字字化為金。